LitNet is op soek na 2018 se woord van die jaarWoorde is die instrument wat ons gebruik om met mekaar te kommunikeer en, volgens die Afrikaanse webwerf LitNet, kan dit ook ŉ tydsgees vasvang. Met ŉ enkele woord kan jy emosie ontketen in iemand en jy kan selfs nuusgebeure in ŉ enkele woord opsom. LitNet het in 2013 die eerste keer dié webwerf se “Suid-Afrikaanse woord van die jaar”-kompetisie aangebied en die woord op almal se lippe was “e-tol”. In 2014 is “beurtkrag” aangewys as die wenner. Met die vuurwarm diskoers rondom studenteprotes en hutsmerkveldtogte in 2015 is die # aangewys as wenner. Daarna het “staatskaping” in 2016 gevolg en “fopnuus” in 2017. Watter Afrikaanse woord sou jy gebruik om 2018 mee te onthou? Dink aan die nuusgebeure van die afgelope jaar en skryf gerus in vir LitNet se kompetisie om die woord van die jaar vir 2018 op te spoor. Onthou: Slegs inskrywings wat voor middernag op 10 Desember 2018 per e-pos aan [email protected] gestuur word, sal in aanmerking kom vir die prys. Inskrywings in kommentare op die sosiale media en LitNet of in die kommentaarblokkie hier op Maroela Media sal nie oorweeg word nie. Slegs een inskrywing per persoon. Daar is ŉ lekker geskenkpak vir die persoon wat, volgens LitNet se redaksie, die sterkste inskrywing ingedien het: Klik hier om meer te lees oor dié boeke, geskenk deur NB-Uitgewers, Naledi en Penguin. Indien die woord van die jaar deur meer as een persoon ingeskryf is, sal die wenner deur middel van ’n gelukstrekking bepaal word. Kompetisiereëls: Al die besonderhede is op LitNet se webwerf beskikbaar.